
______________________________________________________________________________

На основу члана 138. став 1. Устава Републике Србије („Сл. гласник РС“ бр. 98/06) и члана 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Министарства одбране РС, Војнообавештајне агенције, покренутом по притужби А. А., припадника ВОА, Заштитник грађана 
У Т В Р Ђ У Ј Е

Војнообавештајна агенција је при оцењивању рада и премештају свог припадника мајора А. А., а у вези његовог права на рад, начинила пропусте у погледу:

1. поштовања прописане процедуре за оцењивање припадника Војске и ВОА; 
2. објективности при утврђивању чињеница и околности о раду А.А.;
3. правилности поступка прикупљања података о раду А.А.;

4. правилности примене утвређених чињеница и околности на права и обавезе свог припадника.
Ради отклањања утвђених пропуста, Заштитник грађана упућује Војнообавештајној агенцији следеће

П Р Е П О Р У К Е
1. Потребно је да Војнообавештајна агенција из досијеа (радног листа) мајора А.А. издвоји све документе о оцењивању које није спроведено у складу са одредбама Закона и подзаконских прописа, да му их предочи и да их, уз његову писану сагласност и одрицање од права на тужбу, у његовом присуству комисијски уништи, или да му, ако изјави да поводом њих жели да пред судом затражи заштиту својих права, направи и уручи копије тих докумената, а оргинале сачува искључиво за потребе евентуалног спора.
2. Потребно је да Војнообавештајна агенција мајора А. без одлагања врати на службу у претходно место службовања. 

3. По враћању у претходно место службовања, Агенција ће одлучити да ли постоје услови и потреба да се спроведе нови поступак оцењивања мајора А. А.,  овај пут у свему у складу са законом и прописаним правилима за тај поступак, а посебно водећи рачуна о непристрасности,  односно о подједнаком поступању према А. А. у односу на његове колеге и колегинице који су у упоредивом положају.

4. Уколико Агенција из оправданих разлога (које ће, уколико буду постојали, писано образложити) не може да мајора А. А. врати у претходно место службовања, он се, уз његову сагласност, може распоредити у том месту и на радно место ван Војнообавештајне агенције, а у Министарству одбране, под условом да друго радно место одговара његовим стручним квалификацијама.
5. ВОА ће, полазећи од пропуста које је утврдио овај орган, сачинити сопствену, детаљнију анализу законитости и правилности формирања и рада Комисије за прикупљање података која је обила службени сеф мајора Војнообавештајне службе, а у чијем раду су учествовала лица која нису припадници ВОА и нису овлашћена за приступ тајним подацима који су се могли налазити, и налазили су се, у сефу А.А.. У складу са резултатима те анализе, према одговорнима ће бити покренути, односно предузети законом предвиђени поступци.
Војнообавештајна агенција обавестиће Заштитника грађана без одлагања, а најкасније у року од 60 дана од дана пријема ове  препоруке, о поступању по њој уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.
Р а з л о з и

Заштитнику грађана притужбом се обратио А. А., припадник Војнообавештајне агенције (ВОА) у чину мајора, сматрајући да су му, на посебно некоректан начин, повређена права гарантована законом. Притужилац је навео да је од њега затражено, од лица унутар Министарства одбране за кога се, с обзиром на његово радно место, могло очекивати да то чини у службене сврхе, да истражи одређене информације о могућим незаконитостима и неправилностима у раду појединих припадника ВОА.  Сматрајући то својом обавезом, А. А. је то и учинио – сачинио је писану анализу на више од 10 страна и предао је тражиоцу. Тврди да је након тога постао изложен разноврсним притисцима, информативним и другим службеним разговорима, претњама отказом, а на крају је, наредбом руководиоца, премештен из места службовања где живи са породицом, у ново место службовања, више стотина километара удаљено. Тај премештај сматра казном, односно начином да се принуди да сам прекине радни однос јер му супруга ради у претходном месту службовања, а дете иде у образовно васпитну установу. Притужилац је истакао да је за свој рад претходних година добијао само похвале и награде, а да је, након указивања на неправилности, његов рад у истом периоду поново, злонамерно и мимо свих прописа, оцењен као неуспешан, те да је премештен у друго место службовања по казни, односно да је то средство притиска на њега да, имајући у виду породичне прилике, напусти ВОА и Војску Србије.
А. А. је навео да се обраћао Генералном инспектору за војне службе безбедности и достављао му одређена документа, али без очекиваног исхода.
Заштитник грађана је оценио да се притужбом указује на могућност да подносилац притужбе трпи посебно некоректан однос (ст. 25. ст. 5. Закона о Заштитнику грађана) на штету његовог права на рад, те је сагласно чл. 24. став 1. Закона, актом 17-1441/11, дел. бр. 11976, од 13. 06. 2011. године, обавестио ВОА о покретању поступка по притужби и затражио изјашњење о основаности навода притужиоца.

Заштитник грађана обавестио је Генералног инспектора за службе безбедности о поступку који је покренуо и од њега затражио информације о случају. Генерални инспектор је Заштитнику грађана потврдио да му се А. А. обраћао и да је тим поводом, у циљу посредовања, разговарао са руководиоцем ВОА, те да је обема странама дао савете у циљу превазилажења настале ситуације.

ВОА је у писаном изјашњењу бр. ..., од ... 2011. године оспорила основаност притужбе и истакла да је приликом одлучивања о будућем ангажовању А. А. одлучно било то што је анализом његовог рада у периоду од 2007. до 2011. године, утврђено да није исказао потребне квалитете за наставак рада у 1. ВОЦ-у, јер је „површан у раду, исхитрено реагује, тенденциозан у извештавању, лажно се представља, самовољан је и не поштује субординације у обавештајном раду“, 
ВОА је А. А., са таквим резултатима рада, из једне организационе јединице упутила на рад у другу
, где се сматра да ће адекватно извршавати своје задатке и послове из надлежности Агенције. 
Ради утврђивања чињеница и околности о раду А. А. који се чувају у ВОА, Заштитник грађана је у просторијама Агенције извршио увид у документацију из персоналног досијеа А. А. 
Персонални досије је, између осталог, садржао оцену о раду А. А. коју је начинио његов непосредни руководилац, а у којој су набројане карактеристике на које се позвала ВОА у одговору Заштитнику грађана бр. ...-2 (површност, исхитреност, тенденциозност, лажно представљање итд).
Разматрањем те оцене, утврђено је да она није дата у складу са одредбама Уредбе о оцењивању професионалних војних лица (“Сл. Гласник РС“ 87/2010), јер начин на који је иницирано и спроведено оцењивање рада А. А. не одговара одредбама Уредбе ни о редовном, ни о ванредном оцењивању.
Увидом у персонални досије утврђено је и да је А. А. више пута похваљиван за „нарочито залагање и постигнути успех у служби и остварене високе резултате на својој функционалној дужности“, и то за исти период за који је извршена каснија анализа његовог рада у којој је оцењено да „није исказао потребне квалитете за рад“ на свом радном месту. Одлуке о похваљивању доносили су како претходни, тако и актуелни руководилац ВОА.

У међувремену, А. А. је Заштитника грађана обавестио да је, док је био ван канцеларије због слободног дана, обијен службени сеф, одакле су нестала одређена службена документа. А. А. је Заштитника грађана обавестио и да је сазнао да су у обијању његовог сефа учествовале особе које нису активни припадници ВОА.
Ради додатног разјашњавања свих детаља од значаја за оцену основаности притужбе, Заштитник грађана је, у седишту ВОА, 09. 08. 2011. године обавио разговор са руководством ВОА – вршиоцем дужности директора ВОА, начелником службе унутрашње контроле у ВОА, шефом правне службе и (бившим) непосредним руководиоцем притужиоца.

Током тог разговора представници ВОА појаснили су да анализа рада А. А. не представља нити редовно нити ванредно оцењивање, које је предвиђено Уредбом о оцењивању професионалних војних лица “Сл. Гласник РС“ 87/2010), већ је део „анализе кадра војнообавештајних центара“ која се обављала у истом периоду када је притужилац указао на евентуално постојање назконитих радњи у 1. ВОЦ-у Војнообавештајне агенције. Директор ВОА, истакао је да у моменту када је вршена анализа рада мајора А. А., он и његови сарадници нису знали да је притужилац указивао на наводне неправилности у раду 1. ВОЦ-а и да их је са том чињеницом први пут упознао Заштитник грађана. Директор ВОА је истакао да је мајор А. А. премештен из професионалних разлога, а не по казни.
Б. Б. директора ВОА је даље изјавио да је доносио одлуке о похваљивању А. А. за изузетне резултате у раду иако је, у стварности, А. А. радио веома лоше. Навео је да је тако поступао како би А. А. мотивисао и охрабрио на постизање бољих резултата, што се показало безуспешним.

Остала су без прихватљивог одговора три питања Заштитника грађана: 

1) Да ли је, полазећи од тврдње руководилаца ВОА да је А. А. постизао незадовољавајуће резултате на свом радном месту, чињеница да су га они годинама држали (и награђивали) на том радном месту, а с обзиром на врсту и значај послова, проузроковала опасност по безбедност и друге интересе грађана Србије који се остварују обавештајним радом, и то у дужем временском периоду;
2) Да ли је, ако је А. А. радио лоше, његовим награђивањем и напредовањем (уз одговарајући раст зараде) поступљено неправилно и штетно по имовинске интересе Републике Србије, односно њених грађана као пореских обвезника, а неравноправно и некоректно у односу на друге запослене који су добијали исте награде и напредовања, али заиста заслужено?
3) Како неко ко је „површан у раду, исхитрено реагује, лажно се представља и ко је склон самовољи“, што стоји у оцени рада мајора А. А., задовољава критеријуме за рад  на било ком радном месту у ВОА са посебним овлашћењима заснованим на закону?

Заштитник грађана утврдио је да је бивши непосредни руководилац А. А. ради у Агенцији краћи период времена од периода за који је анализирао рад А. А. Тај руководилац је навео да је оцењивао рад А. А., јер је то „од њега захтевано“, али и да није оцењивао само рад А.А., већ свих у његовој организационој јединици. Заштитник грађана је констатовао да исте околности које су узете као сметње за рад А. А. у тој јединици (недовољно познавање страног језика) постоје и код појединих других запослених у тој јединици, али да они нису премештени у друго место службовања.

При разматрању притужбе, Заштитник грађана је узео у обзир и чињеницу да је подносилац притужбе радио у претходном месту службовања 5 година, и у њему живи (живео је до премештаја) са супругом и малолетним дететом. Супруга је запослена у претходном месту службовања, а дете иде у вртић. 
Након спроведеног поступка контроле законитости и правилности рада Министарства одбране РС, Војнообавештајне агенције и утврђивања чињеничног стања, Заштитник грађана није нашао основаним став руководиоца ВОА да је поступање према притужиоцу А. А. било у свему објективно и да су разлози за његов премештај искључиво професионалне природе, као и да је доношење одлуке руковођено искључиво потребама службе.

Заштитник грађана утврдио је да је ВОА, у поступању према подносиоцу притужбе, није поштовала прописе који уређују оцењивање припадника Војске Србије и припадника ВОА.
Заштитник грађана није нашао да су разлози које је ВОА дала за премештање А. А. из места службовања где је живео са супругом и малолетним дететом, у место удаљено више стотина километара, убедљиви и доследни, већ управо супротно. 
Заштитник грађана, међутим, није нашао довољно основа ни да утврди да је премештање А. А. у друго место службовања искључиво последица тога што је А. А. истраживао и унутар Министарства одбране обавештавао о могућим неправилностима у раду појединих припадника ВОА, јер није могао да неспорно утврди да је руководство ВОА било упознато са том активношћу притужиоца.
Било то случај или не, Заштитник грађана сматра посебно неповољном чињеницу да је А. А. премештен на удаљеност од више стотина километара од претходног места службовања непосредно пошто је сачинио писану информацију о могућим неправилностима и злоупотребама појединих припадника ВОА и предао је унутар Министарства одбране. 

Заштитник грађана сматра да ВОА и Министарство одбране треба да предузму све, у оквиру закона, како А. А. не би сносио, или се објективно могло сматрати да сноси, последице због указивања на могуће неправилности у раду државног органа у коме је запослен.

Истовремено, посебно полазећи од права и слобода свих других грађана Србије чије остваривање зависи, између осталог и од успешног остваривања специфичних задатака ВОА у оквиру Министарства одбране, Заштитник грађана је става да се успешност извршавања послова и радних задатака било кога, па и подносиоца притужбе, мора утврђивати у складу са законом. За то служи редовно, а ако за то постоје законом прописани услови и разлози, и ванредно оцењивање. Подносилац притужбе, као и сви други припадници ВОА, треба да буду распоређени на радно место које у потпуности одговара њиховој стручној оспособљености и резултатима које постижу или које се објективно може претпоставити да ће моћи да постигну. Ако, међутим, таквог радног места нема у Агенцији, оно треба да буде нађено у оквиру Министарства одбране као државном органу у чијем саставу је ВОА, а ако ни то није случај, тада запосленом у државном органу треба, у складу са законом, окончати радни однос.
Полазећи од права и слобода које грађанима гарантује правни поредак Републике Србије, имајући у виду све утврђене чињенице и околности у вези са поднетом притужбом, Заштитник грађана је упутио препоруке ради отклањања уочених недостатака у раду, као и у циљу спречавања сличних пропуста у будућности. 
ВОА ће о поступању по препоруци обавестити Заштитника грађана у року од 60 дана од дана пријема препоруке, уз достављање документације на основу које се може са сигурношћу утврдити да је по препоруци поступљено.

	 ЗАШТИТНИК ГРАЂАНА

	

	Саша Јанковић


Доставити :
· притужиоцу
· Војнообавештајној агенцији

· Министру одбране, ради информисања
� С обзиром на природу, односно законом утврђене задатке и надлежности органа против кога је поднета притужба, Заштитник грађана изоставио је из овог акта све податке и детаље који нису неопходни за потпуно сагледавање тока и садржине поступка по притужби.

